**Төсөл**

**МОНГОЛ УЛСЫН ИХ ХУРЛЫН ТОГТООЛ**

2023 оны ... дугаар Дугаар .... Улаанбаатар

сарын ...-ны өдөр хот

**МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН**

**БОДЛОГО БАТЛАХ ТУХАЙ**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Хөгжлийн бодлого, төлөвлөлт, түүний удирдлагын тухай хуулийн 4 дүгээр зүйлийн 4.1.1 дэх заалтыг үндэслэн Монгол Улсын Их Хурлаас ТОГТООХ нь:

1.“Монгол Улсын шүүх эрх мэдлийн хөгжлийн бодлого”-ыг 1 дүгээр хавсралтаар, “Монгол Улсын шүүх эрх мэдлийн хөгжлийн бодлогын хяналт-шинжилгээ, үнэлгээний шалгуур үзүүлэлт, зорилтот түвшин”-г 2 дугаар хавсралтаар тус тус баталсугай.

2.Монгол Улсын шүүх эрх мэдлийн хөгжлийн бодлогыг хэрэгжүүлэхэд шаардагдах санхүүжилтийг жил бүрийн улсын төсвийн төсөлд тусгаж байхыг Монгол Улсын Засгийн газар /Л.Оюун-Эрдэнэ/-т даалгасугай.

3.Монгол Улсын шүүх эрх мэдлийн хөгжлийн бодлогын хэрэгжилтийг зохион байгуулж, явцын тайланг таван жил тутам Монгол Улсын Их Хуралд танилцуулахыг Шүүхийн ерөнхий зөвлөл /Р.Онончимэг/-д даалгасугай.

4.Энэ тогтоолын биелэлтэд хяналт тавьж, дэмжлэг үзүүлж ажиллахыг Монгол Улсын Их Хурлын Хууль зүйн байнгын хороо /....................../-нд даалгасугай.

Гарын үсэг

Монгол Улсын Их Хурлын

2023 оны ... дугаар тогтоолын

1 дүгээр хавсралт

**МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО**

Монгол Улсын шүүх эрх мэдлийн хөгжлийн бодлого нь "Алсын хараа-2050" Монгол Улсын урт хугацааны хөгжлийн бодлогод 2021-2030 онд “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө.” гэж заасан үр дүнд хүрэх, 2031-2040 онд “Иргэдийн итгэлийг бүрэн хүлээсэн шүүхтэй болно.” гэсэн үр дүнгийн суурь нөхцөлийг бүрдүүлэхэд чиглэсэн шүүх эрх мэдлийн хөгжлийн 2024-2034 онд хэрэгжих дунд хугацааны зорилтот хөтөлбөр мөн.

**Зорилго 1.Шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй, ил тод байдлыг дээшлүүлнэ.**

**Арга хэмжээ 1.1*.***Иргэн шүүхэд мэдүүлэх эрхээ баталгаатай эдлэхэд учирч буй бэрхшээлийг тодорхойлж, хэрэг хянан шийдвэрлэх ажиллагааны холбогдох хэм хэмжээг боловсронгуй болгоно.

**Арга хэмжээ 1.2**.Зорилтот, хөгжлийн бэрхшээлтэй иргэнд үзүүлэх хууль зүйн туслалцааны болон хэрэг хянан шийдвэрлэх ажиллагааны чанар, хүртээмжийг нэмэгдүүлнэ.

**Арга хэмжээ 1.3.**Шүүх эрх мэдлийн байгууллагын үйл ажиллагаа, хэрэг хянан шийдвэрлэх ажиллагааны учир холбогдлыг иргэдэд таниулах, ойлголт, мэдлэгийг нэмэгдүүлэх ажлыг тасралтгүй зохион байгуулах замаар шүүхэд итгэх иргэдийн итгэлд ахиц гаргана.

**Арга хэмжээ 1.4.**Шүүхийн захиргааны төв байгууллага шүүхийн ил тод, нээлттэй байдлыг хангах хөтөлбөрийг баталж хэрэгжүүлнэ.

**Арга хэмжээ 1.5.**Шүүхийн үйл ажиллагаа, хэрэг хянан шийдвэрлэх ажиллагааны явцын талаар олон нийтэд шуурхай мэдээлэл өгч, шүүх-олон нийт хоорондын харилцаанд ойлголцлыг ахиулна.

**Арга хэмжээ 1.6.**Бүрэн, үнэн зөв, шинэчлэгдсэн шүүхийн статистикийн мэдээллийг бодлогын шийдвэр, нөөцийн хуваарилалтын үндэслэл болгох зорилгоор нээлттэй мэдээллийн тогтолцоог бий болгоно.

**Арга хэмжээ 1.7**.Шүүхийн шийдвэрийг ойлгомжтой байдлаар, олон нийтэд нээлттэй, ил тод, шуурхай мэдээлэх ажлын арга, хэлбэрийг тогтмол сайжруулна.

**Арга хэмжээ 1.8.**Шүүх эрх мэдлийн байгууллагын цахим үйлчилгээний талаарх мэдээллийг мэргэжлийн түвшинд бэлтгэн иргэдийн цахим хэрэглээний мэдлэгийг тогтмол дээшлүүлнэ.

**Арга хэмжээ 1.9.**Шүүхэд итгэх иргэдийн итгэлийг дээшлүүлэхэд эрх зүйн болон бусад их, дээд сургууль, мэргэжлийн холбоо, хэвлэл мэдээллийн байгууллагын хамтын ажиллагаа, олон талт оролцоог өргөжүүлнэ.

**Арга хэмжээ 1.10.**Шүүх эрх мэдлийн салбарын хэмжээнд тулгамдаж буй асуудлыг шийдвэрлэхэд төрийн бусад байгууллага, мэргэжлийн холбоо, олон нийтийн оролцоог нэмэгдүүлнэ.

**Арга хэмжээ 1.11.**Төрийн болон албаны, хувь хүний нууцтай холбоотой хэргийг шүүхээр шийдвэрлэхэд хэргийн оролцогчдын эрхийг хангах, олон нийтэд мэдээлэх хүрээ хязгаарыг тогтоох эрх зүйн зохицуулалтыг боловсронгуй болгоно.

**Арга хэмжээ 1.12.**Олон нийт болон мэргэжлийн оролцогчоос шүүхэд итгэх иргэдийн итгэлийн түвшинг тогтоох хэрэглэгчийн үнэлгээний судалгааг ерөнхий болон тусгай агуулгаар тогтмол авах тогтолцоог бүрдүүлж үр дүнг тооцож хэвшинэ.

**Зорилго 2.Шүүгчийн хараат бус, шүүхийн бие даасан байдлыг хангаж, хариуцлагатай шүүхийг төлөвшүүлнэ.**

**Зорилт 2.1.Шүүгчийн хараат бус байдлыг бэхжүүлнэ.**

**Арга хэмжээ 2.1.1.**Шүүгчийн хараат бус байдлыг хангах, алдагдуулахаас урьдчилан сэргийлэх, хууль ёсны ашиг сонирхлыг хамгаалах талаар олон нийтэд чиглэсэн мэдээлэл, сургалтын чанартай ажлыг тогтмол зохион байгуулна.

**Арга хэмжээ 2.1.2**.Шүүгчид нөлөөлөхөөр оролдсон тохиолдолд холбогдох этгээдэд хүлээлгэх хариуцлагын тогтолцооны үр нөлөөг дээшлүүлнэ.

**Арга хэмжээ 2.1.3.**Шүүгч хэрэг, маргааныг хуульд үндэслэн хараат бус, шударгаар шийдвэрлэх, мэргэшлийн чадавхыг хөгжүүлнэ.

**Арга хэмжээ 2.1.4.**Шүүгчийн цалинг инфляцын түвшинг харгалзан нэмэгдүүлэх зохицуулалтыг холбогдох хууль тогтоомжид тусгана.

**Арга хэмжээ 2.1.5.**Хууль хэрэглээний нэгдмэл байдлыг сайжруулах, хууль тогтоомжийг боловсронгуй болгох шүүгчийн санаачилга, манлайллыг бодлого, зохицуулалтын хүрээнд дэмжинэ.

**Зорилт 2.2.Шүүхийн бие даасан байдлыг хангана.**

**Арга хэмжээ 2.2.1.**Хүн ам, хэрэг маргааны тооноос хамаарч шүүгч, шүүхийн захиргааны ажилтны тоог тогтоож, шүүхийн үйлчилгээний тэгш хүртээмжийг нэмэгдүүлнэ.

**Арга хэмжээ 2.2.2.**Хэрэг хянан шийдвэрлэх ажиллагааны мэргэшсэн, шуурхай байдал, үр дүн, үр ашгийг дээшлүүлэх зорилгоор дагнасан шүүх, танхимын тогтолцооны (арилжаа, гэр бүл, өсвөр насны хүний хэрэг, хялбаршуулсан журмаар шийдвэрлэх хэрэг, эрүү, иргэний хэргийн хялбар ажиллагааны зэрэг) асуудлыг судалж, эрх зүйн орчныг боловсронгуй болгоно.

**Арга хэмжээ 2.2.3.**Хэрэг хянан шийдвэрлэх ажиллагаа чанартай, үр дүнтэй, үр ашигтай байх зарчимд нийцүүлэн анхан, давж заалдах шатны шүүхийн зохион байгуулалтыг боловсронгуй болгоно.

**Арга хэмжээ 2.2.4.**Шүүх, шүүгчийн аюулгүй байдал, гэрч, хохирогчийг хамгаалах чиг үүргийг хэрэгжүүлэх дагнасан байгууллагын оновчтой загварыг судалж, нэвтрүүлнэ.

**Арга хэмжээ 2.2.5.**Шүүхийн хөрөнгө оруулалтын хэмжээ, үр ашгийг нэмэгдүүлж, шүүхийн эдийн засгийн баталгааг дээшлүүлнэ.

**Арга хэмжээ 2.2.6.**Иргэдэд шүүхийн үйлчилгээг эрүүл аюулгүй орчинд хүртээмжтэй, үр ашигтай, үр дүнтэй үзүүлэхэд хүрэлцэхүйц шүүхийн санхүүжилт, хүний нөөцийг шүүх, шүүхийн захиргааны байгууллага бие даан төлөвлөх, удирдах нөхцөлийг сайжруулна.

**Арга хэмжээ 2.2.7.**Төрийн болон нутгийн өөрөө удирдах байгууллагаас шүүхийн хэвийн үйл ажиллагааг хангахад үзүүлэх шаардлагатай дэмжлэгийг тодорхой болгон зохицуулна.

**Арга хэмжээ 2.2.8**.Шүүхийн захиргааны төв байгууллагын хараат бус, бие даасан байдлыг бэхжүүлнэ.

**Зорилт 2.3.Хариуцлагатай шүүхийг төлөвшүүлнэ.**

**Арга хэмжээ 2.3.1**.Шүүгчийн ёс зүйн зарчмыг хэрэгжүүлэх, зөвлөн туслах талаар шүүгчдийн өөрөө удирдах байгууллагын үүсгэл санаачилгыг дэмжинэ.

**Арга хэмжээ 2.3.2.**Хуульчийн ёс зүйн хэм хэмжээг сахин биелүүлэх чиглэлээр тухайн байгууллагын ёс зүйн асуудал хариуцсан бүтцийн нэгжтэй хамтран ажиллах нөхцөлийг бүрдүүлнэ.

**Арга хэмжээ 2.3.3.**Шүүгчийг сахилгын зөрчилд холбогдохоос урьдчилан сэргийлэх, соён гэгээрүүлэх, зөрчилд холбогдож байгаа шалтгаан нөхцөлийг арилгахад чиглэсэн зохион байгуулалт, эрх зүйн зохицуулалтын арга хэмжээ авна.

**Арга хэмжээ 2.3.4.**Шүүхийн сахилгын хорооны шийдвэр, сахилга хариуцлагатай холбоотой олон улсын сайн туршлагад тулгуурлан шүүгчийг мэдээллээр хангах тогтолцоо бий болгоно.

**Арга хэмжээ 2.3.5.**Шүүгчийн сахилгын зөрчлийн шалтгаан нөхцөлийг тогтмол судлах, дүн шинжилгээ хийх, урьдчилан сэргийлэх арга хэмжээг хэрэгжүүлэх зорилгоор шүүгчийн сахилгын хэргийн лавлагаа, зөрчилтэй холбоотой мэдээллийн нэгдсэн сан бүрдүүлж, ил тод, нээлттэй байдлыг хангана.

**Арга хэмжээ 2.3.6.**Шүүгчид сахилгын хэрэг үүсгэхээс өмнөх урьдчилан шалгах ажиллагааны тогтолцоог боловсронгуй болгоно.

**Арга хэмжээ 2.3.7.**Сахилгын зөрчлийн өргөдөл, мэдээллийг цахимаар авах, сахилгын хэрэг хянан шийдвэрлэх ажиллагааг явуулах, сахилгын цахим хавтаст хэрэг бүрдүүлэх, төрийн байгууллагатай мэдээлэл солилцох тогтолцооны эрх зүйн орчин бүрдүүлнэ.

**Арга хэмжээ 2.3.8**.Шүүхийн захиргааны ажилтны ёс зүйн хэм хэмжээг шүүхийн захиргааны төв байгууллага тогтоох эрх зүйн үндсийг бүрдүүлж, шүүхийн захиргааны ажилтан сахилгын болон ёс зүйн зөрчил гаргахаас урьдчилан сэргийлнэ.

**Арга хэмжээ 2.3.9.**Авлига, ашиг сонирхлын зөрчлөөс урьдчилан сэргийлэх чиглэлээр зөвлөгөө өгөх, авах, сургалт зохион байгуулах ажлыг тогтмол хэрэгжүүлнэ.

**Арга хэмжээ 2.3.10.**Шүүгчийн сахилгын зөрчил, мэргэжлийн алдааны ялгаа заагийг тодорхойлох эрх зүйн орчныг сайжруулна.

**Зорилго 3.Шүүх эрх мэдлийн байгууллагын захиргааны менежментийг орчин үеийн шаардлагад нийцүүлнэ.**

**Зорилт 3.1.Шүүхийн үйл ажиллагаанд цахим технологи нэвтрүүлж, шуурхай, чирэгдэлгүй болгоно.**

**Арга хэмжээ 3.1.1.**Шүүх эрх мэдлийн байгууллагын программ хангамжийн өнөөгийн болон ирээдүйн чиг хандлагыг тодорхойлж, системийн цахим шийдлийн энтерпрайз архитектур болон техник, эдийн засгийн үндэслэлийг гаргана.

**Арга хэмжээ 3.1.2.**Шүүхийн мэдээллийн системд мэдээллийн технологийн ерөнхий хяналт, удирдлагын тогтолцоог нутагшуулж, хэрэгжүүлнэ.

**Арга хэмжээ 3.1.3.**Шүүн таслах ажиллагааг шуурхай, үр нөлөөтэй, үр ашигтай явуулах зорилгоор шүүхэд хэрэг, нэхэмжлэл, тайлбар, санал, дүгнэлт, өргөдөл, гомдол, хүсэлтийг цахимаар гаргах, нотлох баримт бүрдүүлэх, цахим хавтаст хэрэг үүсгэх, хянан шийдвэрлэх, архивлах, шүүхийн шийдвэрийг хэргийн оролцогчид, шүүхийн шийдвэр гүйцэтгэх болон эрх бүхий бусад байгууллагад цахимаар хүргүүлэх эрх зүйн үндэслэлийг үе шаттай бий болгоно.

**Арга хэмжээ 3.1.4.**Шүүх эрх мэдлийн байгууллагын цахим мэдээллийн сангийн уялдааг ханган хөгжүүлж мэдээллийн ил тод, хүртээмжтэй байдлыг нэмэгдүүлнэ.

**Арга хэмжээ 3.1.5**.Шүүхэд цахимаар мэдүүлэх, цахим хавтаст хэргийн хөдөлгөөнийг удирдах, шүүх хуралдааны тэмдэглэлийг хөтлөх программ хангамжийг хөгжүүлж, дэвшилтэд технологийг нэвтрүүлнэ.

**Арга хэмжээ 3.1.6.**Шүүх хуралдаанд зайнаас буюу цахимаар оролцох техник, технологийн нөхцөлийг сайжруулна.

**Арга хэмжээ 3.1.7.**Шүүх хуралдааныг шууд дамжуулах тоног төхөөрөмжөөр хангана.

**Арга хэмжээ 3.1.8.**Иргэний эрхээ хамгаалах боломжийг нэмэгдүүлэх, шүүхийн шийдвэрийг таамаглах нөхцөлийг бүрдүүлэх зорилгоор шүүхийн шийдвэрийн цахим санд боловсруулалт хийх хиймэл оюун ухааны дэвшилтэт технологи нэвтрүүлнэ.

**Арга хэмжээ 3.1.9.**Шүүхийн захиргааны байгууллагын гадаад харилцаа, хамтын ажиллагааг өргөжүүлж, төсөл хөтөлбөрийн үр өгөөжийг нэмэгдүүлнэ.

**Арга хэмжээ 3.1.10.**Шүүхийн захиргааны үйл ажиллагаанд хяналт-шинжилгээ, үнэлгээ хийх, тайлан илгээх, хүлээн авах, шүүхийн дотоод мэдээллийн урсгалыг ил тод байлгах, хянах, хадгалах, ашиглах, түгээх боломж бүхий программ хангамж нэвтрүүлж, цахим мэдээллийн сан үүсгэнэ.

**Арга хэмжээ 3.1.11.**Шүүхээс хэрэгжүүлэх захиргааны үйл ажиллагаа, бүх төрлийн лавлагааг (цагаатгал, улс төрийн намын бүртгэл, архивын лавлагаа зэрэг) цахимжуулж иргэд мэдээллийг шуурхай авах боломжийг нэмэгдүүлнэ.

**Зорилт 3.2.Хуульчдаас шүүгчийг шилж олох тогтолцоог сайжруулна.**

**Арга хэмжээ 3.2.1.**Шүүгчийн сул орон тоог ажлын хойшлуулшгүй шаардлагыг харгалзан нөөцөөс нөхөн бүрдүүлэх эрх зүйн орчныг бүрдүүлнэ.

**Арга хэмжээ 3.2.2.**Шүүгчийн сонгон шалгаруулалтын мэргэшил, ёс зүй, зан төлөвийн шалгалтын шалгуурыг боловсронгуй болгоно.

**Арга хэмжээ 3.2.3.**Хууль зүйн сургуулийн сургалтын хөтөлбөрийн чанарыг дээшлүүлнэ.

**Арга хэмжээ 3.2.4.**Шүүгчийн сонгон шалгаруулалтад хуульчийг цахимаар бүртгэх тогтолцоо бүрдүүлнэ.

**Зорилго 4.Шүүхийн хүний нөөцийн чадавхыг хэрэгцээ, шаардлагад нийцүүлэн тасралтгүй хөгжүүлнэ.**

**Зорилт 4.1.Ёс зүй, цогц чадамжтай шүүхийн хүний нөөц бэлтгэх суурь тогтолцоог бүрдүүлж, төгөлдөржүүлнэ.**

**Арга хэмжээ 4.1.1.**Шүүгчийн ажлын гүйцэтгэл буюу хэрэг хянан шийдвэрлэх ажиллагааны үзүүлэлт, чанарын шалгуурыг шүүгчийн хараат бус байдлыг хангах зарчимд нийцүүлэн тогтоох эрх зүйн орчныг бүрдүүлнэ.

**Арга хэмжээ 4.1.2**.Шүүхийн захиргааны хүний нөөцийг бэлтгэх, мэргэшүүлэх тогтолцоог олон улсын жишигт нийцүүлэн хөгжүүлнэ.

**Арга хэмжээ 4.1.3**.Шүүхийн захиргааны ажилтны бие даасан ангилал, зэрэглэлийг бий болгож, шатлан дэвших тогтолцоог бүрдүүлнэ.

**Арга хэмжээ 4.1.4**.Шүүхийн захиргааны байгууллага хүний нөөцийг шилж олох, сонгон шалгаруулах, тогтвортой ажиллуулах эрх зүйн үндсийг бий болгоно.

**Арга хэмжээ 4.1.5.**Шүүхийн захиргаанд шинээр томилогдсон ажилтныг дадлагажуулах тогтолцоог боловсронгуй болгож, хууль зүйн сургуулийн оюутны цагийн ажлын хөтөлбөрийг хэрэгжүүлнэ.

**Арга хэмжээ 4.1.6**.Шүүх эрх мэдлийн байгууллагын хүний нөөцийн эрсдэлийн удирдлагын бодлоготой болно.

**Арга хэмжээ 4.1.7.**Шүүхийн захиргааны ажилтны чиг үүрэгт хамаарах үйл ажиллагааны хүрээ, зохист ачааллыг тодорхойлж, орон тоог бодитой тогтооно.

**Арга хэмжээ 4.1.8.**Шүүхийн захиргааны зарим үйлчилгээг шүүн таслах ажиллагааны онцлогийг харгалзан бусдаар гүйцэтгүүлэх эрх зүйн орчныг бүрдүүлнэ.

**Арга хэмжээ 4.1.9.**Шүүхийн захиргааны төв байгууллага захиргааны үйл ажиллагааны үр дүнтэй, үр ашигтай байдлыг дээшлүүлэх зорилгоор нөөцийг шүүхийн тамгын газруудад зохистой хуваарилах шалгуурыг тогтооно.

**Арга хэмжээ 4.1.10**.Шүүхийн хүний нөөцийн нийгмийн хамгааллын баталгааны хөтөлбөр баталж хэрэгжүүлнэ.

**Арга хэмжээ 4.1.11.**Шүүгч, шүүхийн захиргааны ажилтанд сэтгэл зүйн үйлчилгээ үзүүлэх хөтөлбөр хэрэгжүүлнэ.

**Зорилт 4.2.Шүүхийн үйлчилгээнд харилцааны соёл, ур чадварыг дээшлүүлнэ.**

**Арга хэмжээ 4.2.1.**Шүүхийн захиргааны ажилтанд хүндэтгэлтэй харилцаа, эерэг хандлагыг төлөвшүүлэх харилцааны ур чадвар, ёс зүй, гүйцэтгэлийн стандарт бий болгоно.

**Арга хэмжээ 4.2.2.**Шүүхийн захиргааны ажилтнууд ажил мэргэжлийн /карьер хөгжлийн/ бүх үе шатанд шаардлагатай мэдлэг, ур чадвар, хандлагыг тасралтгүй дээшлүүлэх боломжийг хүртээмжтэй болгоно.

**Арга хэмжээ 4.2.3.**Ажилтны үнэ цэнийг хүлээн зөвшөөрч, мэргэжлийн өсөлт, хөгжил, сайн сайхан байдлыг дэмжсэн, ажиллахад тааламжтай, эерэг орчин бүрдүүлэх хүний нөөцийн удирдлагын дэвшилтэт арга барилыг хөгжүүлнэ.

**Зорилт 4.3.Шүүхийн захиргааны хүний нөөцийн мэргэжлийн хөгжлийг хангана.**

**Арга хэмжээ 4.3.1.**Хэрэг хянан шийдвэрлэх ажиллагааг хэрэгжүүлэхэд шаардлагатай мэдлэг, ур чадвар, хандлагыг олон нийт, шүүхээр үйлчлүүлэгч, салбарын ажилтан зэрэг олон талт эх сурвалжаас тогтмол тандан судална.

**Арга хэмжээ 4.3.2.**Мэдээллийн технологи, олон нийттэй харилцах зэрэгтодорхой чиглэлийн мэргэжилтний болон тусгай мэдлэг, ур чадварын хэрэгцээ, шаардлагыг байнга судалж, мэргэшсэн, хөрвөх чадвартай хүний нөөцийг бүрдүүлнэ.

**Арга хэмжээ 4.3.3.**Шүүхийн захиргааны ажилтан дотоод, гадаадын урт, богино хугацааны мэргэшүүлэх сургалтад хамрагдах, их, дээд сургуульд магистр, докторын түвшний сургалтад суралцахад дэмжлэг үзүүлнэ.

**Арга хэмжээ 4.3.4.**Шүүхийн байгууллагын мэдээллийн технологийн хүний нөөцийг бүрдүүлж, чадавхыг дээшлүүлнэ.

**Арга хэмжээ 4.3.5**.Сургалтын үйл ажиллагаа эрхэлдэг бусад байгууллагуудтай хамтран ажиллаж хүний нөөцийн сургалтын хөтөлбөрийг сайжруулна.

**Арга хэмжээ 4.3.6.**Шүүх эрх мэдлийн байгууллагуудын сургалтын нөөцийн хамтын хэрэглээг хөхиүлэн дэмжих, сургалтын нийтлэг, холбоо хамааралтай агуулгыг салбарын хэмжээнд хүртээмжтэй болгох зорилгоор салбарын сургалтын институц хоорондын түншлэлийг бий болгоно.

**Арга хэмжээ 4.3.7.**Шүүгч, шүүхийн захиргааны ажилтан мэдлэг боловсролоо дээшлүүлэх, шүүхийн шийдвэрийг судалгааны эргэлтэд оруулахад дэмжлэг үзүүлэх зорилгоор олон улсын жишигт нийцсэн номын сан байгуулж, хүний нөөц, номын фондыг бүрдүүлнэ.

**Арга хэмжээ 4.3.8.**Хуулийн тайлбар гаргах чиглэлээр байнгын судалгаа хийх чиг үүрэг бүхий шүүхийн сургалт, судалгаа, мэдээллийн хүрээлэнгийн чадавхыг сайжруулна.

**Зорилго 5.Шүүхийн үйлчилгээний чанар, хүртээмжийг нэмэгдүүлнэ.**

**Зорилт 5.1.Хэрэг хянан шийдвэрлэх ажиллагааны чанар, үр дүнг дээшлүүлнэ.**

**Арга хэмжээ 5.1.1.**Шүүгчийн орон тоог бодитой тогтоох, хэрэг хянан шийдвэрлэх ажиллагааны чанар, бүтээмжийг дээшлүүлэх зорилгоор шүүгчийн ажлын зохист ачааллыг тодорхойлох эрх зүйн орчныг боловсронгуй болгоно.

**Арга хэмжээ 5.1.2.**Ачаалал ихтэй шүүхэд шүүгчийн орон тоог нэмэх, бусад шаардлагатай нэмэлт нөөцөөр хангах замаар хэрэг хянан шийдвэрлэх ажиллагааны үр дүнг дээшлүүлнэ.

**Арга хэмжээ 5.1.3.**Хэрэг хянан шийдвэрлэх ажиллагааны тасралтгүй байдлыг хангах, хүний эрх, эрх чөлөө зөрчигдөхөөс сэргийлэх зорилгоор шүүгчийн ажил үүргийн хуваарийг оновчтой, уян хатан (ажлын бүтэн бус цагаар, ээлжийн ажлын цагаар, ажлын бус цагаар ажиллах зэрэг) болгох эрх зүйн зохицуулалтыг бий болгоно.

**Арга хэмжээ 5.1.4.**Шинээр томилогдсон шүүгчийг тодорхой хугацаанд зохист ачаалалтай шүүхэд ажиллуулах, хялбаршуулсан, бага үнийн дүнтэй маргаан, зөрчлийн хэрэг хуваарилан шийдвэрлүүлэх эрх зүйн үндэслэл бүрдүүлнэ.

**Арга хэмжээ 5.1.5.**Хэрэг хянан шийдвэрлэх ажиллагааны хугацааг хэрэг, маргааны төрөл, онцлогт тохируулан ялгамжтай тогтоох эрх зүйн орчин бүрдүүлнэ.

**Арга хэмжээ 5.1.6.**Хэрэг хянан шийдвэрлэх ажиллагааны зохицуулалтыг албан ёсоор тайлбарлах, материаллаг эрх зүйг хөгжүүлэх шинжлэх ухааны тайлбар гаргах замаар шүүх хуулийг зөв, дэс дараалалтай, логик уялдаатай, шинжлэх ухааны арга зүйд тулгуурлан хэрэглэх явдлыг хангана.

**Арга хэмжээ 5.1.7.**Хэрэг хянан шийдвэрлэх ажиллагаанд баримтлах аргачлал, зөвлөмжийг хяналтын шатны шүүхээс тогтоох эрх зүйн зохицуулалтыг бий болгох замаар хууль хэрэглээний нэгдмэл байдлыг хангаж, шударга шүүхээр шүүлгэх иргэний эрхийн баталгааг дээшлүүлнэ.

**Арга хэмжээ 5.1.8.**Шүүхийн шийдвэр заавал биелэгдэх эрх зүйн орчин, тогтолцоог боловсронгуй болгоно.

**Арга хэмжээ 5.1.9.**Иргэн, захиргааны хэргийн харьяаллын зааг ялгааг тодорхой болгох эрх зүйн орчныг сайжруулна.

**Зорилт 5.2.Шүүхийн захиргааны үйлчилгээний чанар, хүртээмжийг нэмэгдүүлнэ.**

**Арга хэмжээ 5.2.1.**Шүүхийн үйл ажиллагааны дотоод зохион байгуулалт, захиргааны ажилтнуудын ажил үүргийн хуваарийг тодорхой, оновчтой болгоно.

**Арга хэмжээ 5.2.2.**Эвлэрүүлэн зуучлалын үйл ажиллагааг боловсронгуй болгох, хүрээг өргөтгөх, цахимжуулах, зардлаас чөлөөлөгдөх тогтолцоо боловсруулах, шүүхийн бус аргаар хэрэг, маргааныг шийдвэрлэх эрх зүйн орчныг сайжруулна.

**Арга хэмжээ 5.2.3.**Шүүхэд иргэдийн төлөөлөгчийн оролцоо, иргэний хариуцлагын талаарх мэдлэгийг дээшлүүлж, шүүхэд тавих олон нийтийн хяналтын үр нөлөөг нэмэгдүүлнэ.

**Арга хэмжээ 5.2.4.**Иргэн, захиргааны хэрэгт шинжээч оролцуулах үйл ажиллагаа, хууль тогтоомжийг боловсронгуй болгох, шинжээчийн мэдээлэл, төлбөрийн нэгдсэн жишгийг нэвтрүүлнэ.

**Зорилт 5.3.Шүүгчийн олон улсын хүний эрхийн гэрээ, конвенцыг хэрэглэх боломж, нөхцөл, чадавхыг нэмэгдүүлнэ.**

**Арга хэмжээ 5.3.1.**Монгол Улсын нэгдэн орсон олон улсын холбогдох гэрээ, конвенцын албан орчуулгаар шүүгчдийг хангана.

**Арга хэмжээ 5.3.2.**Бүх шатны шүүгчийн олон улсын гэрээ, конвенц хэрэглэх чадавхыг дээшлүүлнэ.

**Зорилго 6.Шүүхийн үйлчилгээний дэд бүтцийг хөгжүүлнэ.**

**Зорилт 6.1.Аюулгүй байдлын стандартад нийцсэн шүүхийн байр, танхимтай болно.**

**Арга хэмжээ 6.1.1.**Шүүхийг стандартын байр, барилга байгууламжаар үе шаттай хангана.

**Арга хэмжээ 6.1.2.**Хэргийн оролцогч, шүүхээр үйлчлүүлж байгаа аливаа этгээдэд шүүхийн байр, танхим, түүний орчин ээлтэй байх нөхцөлийг хангасан, шүүн таслах ажлын төрөл, онцлогт тохирсон шүүхийн байрны стандартыг тогтооно.

**Арга хэмжээ 6.1.3.**Шүүхийн байр, шүүх хуралдааны танхим, хүлээлгийн танхимд хэрэг, маргааны оролцогч өмгөөлөгчтэйгөө шүүх хуралдааны аль ч үед ганцаарчлан ярилцах нөхцөл боломжийг бүрдүүлнэ.

**Арга хэмжээ 6.1.4**.Сонсгол, хараа, хэл ярианы бэрхшээлтэй хүн шүүхээр үйлчлүүлэх боломжийг хангасан дэд бүтцийг бүрдүүлнэ.

**Зорилт 6.2.Шүүхийн техник, тоног төхөөрөмж, мэдээллийн технологи, цахим дэд бүтцийг сайжруулна.**

**Арга хэмжээ 6.2.1.**Шүүх эрх мэдлийн байгууллагын программ хангамж, систем хөгжүүлэлт, кибер аюулгүй байдлыг хариуцсан мэдээллийн технологийн дундын төв байгуулна.

**Арга хэмжээ 6.2.2.**Шүүх эрх мэдлийн байгууллагын цахим мэдээллийн бүрэн бүтэн, нууцлагдсан, хүртээмжтэй байдлыг сайжруулж, хиймэл оюун ухаан, блокчейн зэрэг дэвшилтэт технологийн шийдлийг нэвтрүүлнэ.

**Арга хэмжээ 6.2.3.**Шүүхийн дата төвийн хүчин чадлыг сайжруулж, мэдээллийн аюулгүй байдлыг хангана.

**Арга хэмжээ 6.2.4.**Шүүхийг шаардлагатай тээврийн хэрэгсэл, дэвшилтэт техник тоног төхөөрөмжөөр тогтмол хангана.

**Зорилго 7.Хэрэг хянан шийдвэрлэхэд тохирсон, тогтвортой, урьдчилан тооцоолсон санхүүжилтийн тогтолцоог бүрдүүлнэ.**

**Арга хэмжээ 7.1.**Хэрэг хянан шийдвэрлэх ажиллагааг хэвийн явуулахад шаардлагатай зардлыг улсын төсөвт бодитой тооцон тусгах, шүүхийн төсвийг төлөвлөх, батлах, санхүүжүүлэх, зарцуулах эрх зүйн зохицуулалтыг боловсронгуй болгоно.

**Арга хэмжээ 7.2.**Шүүхийн үйлчилгээний чанар, хүртээмжийг сайжруулах зорилгоор шүүхийн зардлыг бүхэлд нь, шүүхийн үйл ажиллагааны зардлын тодорхой хэсгийг үр дүнд суурилан санхүүжүүлэх эрх зүйн үндсийг бүрдүүлнэ.

**Арга хэмжээ 7.3.**Шүүхийн төсвийн хэмжээг Монгол Улсын төсвийн нэг хувиас доошгүй байх бодлогыг үе шаттай хэрэгжүүлнэ.

---oOo---